Senator Begich: Demokrati bi mogli izgubiti Zastupnički dom Kongresa, ali ne i Senat
Nakon izbora vidjet čemo promjene koje će nas navesti da stvari vidimo u drugom svijetlu, kaže Begich dodajući kako to nije loše
Američki izbori tema su intervjua s Markom Begichem, demokratskim senatorom hrvatskog podrijetla koji u Senatu zastupa Aljasku Senator Begich slaže se s onima da bi demokrati mogli izgubiti kontrolu nad Zastupničkim domom, ali ne vjeruje da će republikanci osvojiti i Senat. "Kad pogledamo svako pojedinačno nadmetanje za Senat vidjet ćemo da je vjerojatnije da će demokrati i dalje kontrolirati Senat. Ove izbore karakterizira velik stupanj frustracije i demokrata i republikanaca koji se pitaju – što smo učinili u protekle dvije godine. Kad se pogleda ekonomska kriza, ona je došla prilično brzo i naglo te su je svi osjetili. Kriza je ostavila duboke posljedice na građane i nije važno je li netko republikanac ili demokrat, za ili protiv predsjednika Obame...Ljudi su jednostavno frustrirani." Nakon izbora svakako ćemo vidjeti promjene koje će nas navesti da stvari vidimo u drugom svijetlu, kaže Begich te dodaje da to uopće nije loše. "Ukoliko republikanci budu kontrolirali Zastupnički dom, a demokrati Senat onda je najbolje da se primimo posla i radimo zajedno. Amerikanci to traže od nas. Ljudi nisu strpljivi, oni traže rezultate. Bez obzira kakav bio sastav Zastupničkog doma i Senata moramo raditi, poglavito na otvaranju novih radnih mjesta i tome kako vlada može biti učinkovitija da bi ljudi dobili povjerenje da se nešto može učiniti za one građane koji su u težem ekonomskom položaju." Senator Begich dodaje da će se rezultat izbora vjerojatno odraziti na političke prioritete predsjednika Obame. "Mislim da predsjednikov dnevni red neće biti agresivan kao što je bio u prve dvije godine. Razlog za njegovu agresivnost bio je taj da je ekonomija bila u strmoglavom padu i trebalo ju je izbaviti. Ja sam optimist. Nadam se da ćemo nakon izbora pronaći način kako da radimo zajedno. Problem je da su ovi izbori, u ovom trenutku, vrlo toksični. Obilježava ih vrijeđanje, ljutnja, osobni napadi koji su vjerojatno najgori što sam ih ja godinama vidio na nekim izborima. Kad se to dogodi ljudi koji dođu u Kongres ponekad ne zaborave te osobne napade. Lekcija koju ja oduvijek primjenjujem glasi – izbori su izbori, dan nakon izbora, ako ste izabrani, imate posao da obnašate vlast." Na krilima konzervativnog i libertarijanskog Pokreta čajanke republikanci su već mjesecima u ofenzivi, a demokratima neki liberalni aktivisti zamjeraju da ne ističu dovoljno svoja postignuća u protekle dvije godine. "Slažem se donekle s takvom ocjenom. Ove godine moj mandat nije na izborima. Upravo sam se vratio s Aljaske gdje sam protekli tjedan u šest dana sudjelovao na gotovo 60 događanja i govorio sam o paketu ekonomskih poticaja i ostvarenim rezultatima, koliko je radnih mjesta otvoreno. Lako je reći da ništa nije ostvareno. To jednostavno nije istina. Neki to kažu jer je to sada popularno za reći i može donijeti političke bodove. Na Aljaski ja točno mogu pokazati konkretne projekte koji su pokrenuti i radna mjesta koja su kratkoročno i dugoročno otvorena. Demokrati trebaju to više isticati. Paket pomoći za sanaciju financijskog sektora je bio kontroverzan. Ja sam osobno bio protiv tog programa u svojoj kampanji prije dvije godine no valja reći da će gotovo 95 posto sredstava iskorištenih za sanaciju kompanija biti vraćeno što je znatno više od očekivanja." Senator Begich ne sudjeluje na ovogodišnjim izborima jer je izabran u Senat tek prije dvije godine. Međutim, dosta se angažirao u kampanji demokratskog kandidata za drugo senatsko mjesto Aljaske, Scotta McAdamsa koji, prema mišljenju senatora Begicha ima vrlo dobre izglede za pobjedu. Za taj mandat nadmeću se još republikanski kandidat Joe Miller te aktualna senatorica, republikanka Lisa Murkowski koja je izgubila od Millera u stranačkim izborima republikanaca, a ipak se kandidirala jer je prikupila dovoljan broj potpisa. Senator Begich opisuje svoje aktivnosti u kampanji demokrata Scotta McAdamsa. Sudjelujem u njegovim izbornim skupovima kad god mogu. Pomažem mu u prikupljanju donacija. Na tom polju obavio je izvrstan posao. Ima dosta malih donatora koji daju njegovoj kampanji jedan dolar, pet dolara, deset...Moja podrška njemu bit će predstavljena u tiskanim promidžbenim materijalima kako bih mu pomogao da pobjedi. Senator Begich kaže da je na Aljasci, za razliku od ostatka zemlje, političko okružje za demokrate, znatno bolje te da demokratski birači imaju veći entuzijazam po pitanju izbora od republikanaca. No ipak dominiraju ista pitanja – radna mjesta, ekonomija, potrošnja, državni deficit, reforma poreza, energetska politika. U svom zalaganju za interese građana Aljaske senator Begich se nedavno snažno usprotivio pokušaju da se u trgovinama uskoro počne prodavati genetski modificirani losos. "Volim reći da se radi o ribi-Frankenštajnu. Zbog istih razloga zbog kojih se građani Hrvatske protive genetski modificiranoj hrani ja sam se usprotivio uvođenju ove ribe u prehrambeni lanac. Naime, postoji mogućnost da ova riba ugrozi naš čuveni losos s Aljaske, koji je prvoklasna riba. Nisam siguran da Agencija za sigurnost hrane i lijekova, koja odlučuje o ovom pitanju, razumije implikacije genetski modificiranog lososa te da što znači odgovarajuće ga regulirati i upravljati njenim uzgojem kako ne bi utjecao na prirodni losos s Aljaske. Drugo pitanje ja postavljam uzgajivačima: ako je ta riba tako dobra zašto na meso ne stavite etiketu s upozorenjem. Oni kažu da to ne žele jer ga ljudi ne bi kupovali." Senator Begich, hrvatskog je podrijetla te je član Hrvatskog kluba zastupnika u američkom Kongresu. Prilikom posjete premijerke Jadranke Kosor Washingtonu senator Begich se sastao s njom. Pitali smo ga namjerava li uskoro posjetiti Hrvatsku. “Volio bih posjetiti Hrvatsku. U prve dvije godine u Senatu bio sam dosta zaokupljen tekućim pitanjima. No i prije nego što sam izabran u Senat, prije nego li sam uopće pomislio o kandidaturi, Hrvatska je bila na popisu mojih želja za posjet. Moj brat Tom bio je tamo i imao je izvanredno iskustvo. Postoji mogućnost da posjetim Hrvatsku sljedeće godine. Možda u srpnju jer tada Hrvatska poziva senatore u posjetu. Vidjet ćemo je li to moguće. To je apsolutno prekrasna zemlja.” Senator Begich dodaje da kad god ima nekog posjetitelja iz Hrvatske obično dobije i neku monografiju Hrvatske. “Ponekad ne želim te knjige nositi kući jer ih vidi moja supruga i posjet Hrvatskoj popne se na popisu naših prioriteta”, rekao je Mark Begich, senator hrvatskog podrijetla koji u Senatu zastupa saveznu državu Aljasku.